Rīgā, 2022.gada 9.maijā

Jelgavas Valsts ģimnāzijas vecākiem

Cienījamie vecāki!

Paldies Jums par sniegto atbalstu skolas, izglītības programmu akreditācijā un skolas direktores profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

1. Jelgavas Valsts ģimnāzija un tās īstenotās izglītības programmas *Pamatizglītības otrā posma (7.-9.klase) matemātikas, dabaszinību un tehnikas virziena programma, Pamatizglītības otrā posma (7.-9.klase) programma, Vispārējās vidējās izglītības matemātikas, dabaszinību un tehnikas virziena programma (matemātika un datorzinības), Vispārējās vidējās izglītības matemātikas, dabaszinību un tehnikas virziena programma (ķīmija un bioloģija); Vispārējās vidējās izglītības vispārizglītojošā virziena programma, Vispārējās vidējās izglītības programma*  ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim.
2. Skolas direktores Ineses Bandenieces darbs tiek vērtēts labi, tādējādi atzīstot, ka direktorei tikpat aktīvi arī nākamajos gados ir jāturpina darbs pārmaiņu ieviešanai izglītības iestādē.
3. Jelgavas Valsts ģimnāzijas stiprās puses ir mērķtiecīgs darbs skolas vides uzlabošanā, racionāli izmantojot budžetu un piesaistot papildus līdzekļus dažādu projektu (piemēram, ERASMUS+, ESF projektos u.c) ietvaros, nodrošinot izglītības programmu īstenošanai mūsdienīgu izglītības vidi, kas pielāgota cilvēkiem ar īpašām vajadzībām. Jelgavas Valsts ģimnāzija aktīvi iesaistoties dažādu projektu īstenošanā stiprina zināšanu kultūru, vairojot skolēnu un skolotāju pašiniciatīvu. Labās prakses piemērs ir sadarbība ar Latvijas Universitātes Starpnozaru izglītības un inovāciju centru, kā rezultātā 5.-7. klašu skolēniem tika izveidota “Prātnieku laboratorija” vietējās kopienas izglītības iestāžu skolēnu talantu potenciāla stiprināšanai.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar skolas dibinātāju, direktori un vietniekiem, skolotājiem, atbalsta personālu, skolas padomes un vecāku pārstāvjiem, skolēnu pašpārvaldes pārstāvjiem.
2. 9 mācību priekšmetu stundu vērošana (klātienes stundas vērotas on-line režīmā).
3. Skolas (virtuāla) apskate kopā ar direktori un direktores vietnieku.
4. Dokumentu izpēte (skolas pašnovērtējuma ziņojums, attīstības plānošanas dokumenti, skolēnu mācību sasniegumi un to vērtēšanas kārtība, informācija skolvadības sistēmā e-klase, audzināšanas darba prioritātes, skolēnu kavējumi, u.c.).
5. Anketēšana (skolēnu, skolēnu vecāku un skolotāju).
6. Situāciju analīze par pedagoģijas, skolvadības un skolas aktuālās darbības jautājumiem.
7. Tīmekļvietnes un komunikācijas sociālajos medijos analīze.

Kā svarīgākos turpmākajos gados skolai veicamos darbus akreditācijas ekspertu komisija ir noteikusi pašvērtēšanas un ar to saistīto attīstības plānošanas pilnveidošanu, īpašu uzmanību pievēršot izglītības programmu īstenošanas, audzināšanas darba kvalitātes plānošanai un vienotas izpratnes veidošanai par formatīvo un summatīvo vērtēšanu izglītojamiem, pedagogiem un vecākiem, tādējādi sekmējot mērķtiecīgu vadības un pedagogu darbību, sasniedzot plānotos rezultātus izglītības procesā.

Novēlu Jums sekmīgu turpmāko sadarbību ar skolas vadību un pedagogiem!

Ekspertu komisijas vadītāja Natālija Geriņa